এশিয়া কাপে ভারতের ‘তুরুপের তাস’ কে? জানিয়ে দিলেন শেহওয়াগ

ওয়েব ডেস্ক: এশিয়া কাপের (Asia Cup 2025) অন্যতম ‘ফেভারিট’ দল ভারত (India Cricket Team)। কারণ গত টি-২০ বিশ্বকাপ জিতে এসেছে টিম ইন্ডিয়া। তবে সেই দলের অন্যতম কাণ্ডারি রোহিত শর্মা বা বিরাট কোহলি কেউই নেই এশিয়া কাপের দলে। বিশ্বকাপ জয়ের পরেই অবসর নিয়েছেন ভারতীয় ক্রিকেট দলের দুই তারকা। এশিয়া কাপে ভারতীয় দলকে নেতৃত্ব দেবেন সূর্যকুমার যাদব, সহ-অধিনায়কের দায়িত্বে রয়েছেন শুভমন গিল। দলে রয়েছেন তরুণ ওপেনার অভিষেক শর্মা, অলরাউন্ডার হার্দিক পান্ডিয়া, তারকা পেসার জসপ্রীত বুমরারা।

এককথায় তারুণ্যে ভরা দল নিয়ে সংযুক্ত আরব আমিরশাহীতে এশিয়া চ্যাম্পিয়ন হওয়ার লক্ষ্যে নামছে ভারত। তবে একঝাঁক তরুণের মাঝেই রয়েছে একাধিক ‘গেম-চেঞ্জার’। সম্প্রতি এই দাবি করেছেন ভারতের প্রাক্তন ব্যাটার বীরেন্দ্র শেহওয়াগ (Virender Sehwag)। তাঁর দাবি, এশিয়া কাপের জন্য ঘোষিত ভারতীয় স্কোয়াডে রয়েছে তিন তুরুপের তাস, যারা যেকোনও মুহূর্তে ম্যাচের মোড় ঘুরিয়ে দিতে পারেন। ঠিক কোন তিনজনের কথা বলেছেন শেহওয়াগ? চলুন সেটা এবার জেনে নেওয়া যাক।

আরও পড়ুন: শরীরে দানা বেঁধেছে মারণ রোগ! হাসপাতালে ভর্তি বিশ্বজয়ী ক্রিকেটার

সম্প্রতি এক সাক্ষাৎকারে শেহওয়াগ ভারতের তিন ‘গেম চেঞ্জারের’ প্রসঙ্গে বলেছেন, “অভিষেক শর্মা ম্যাচের মোড় ঘুরিয়ে দিতে সক্ষম। এদিকে বুমরা সবসময়ই ম্যাচ জেতাতে পারে। আর বরুণ চক্রবর্তী রহস্যময় বোলিংয়ে প্রতিপক্ষকে সমস্যায় ফেলতে পারে।” শেহওয়াগের দাবি, এই কারণেই এই তিনজন আস্নন এশিয়া কাপে ভারতের জন্য গেম চেঞ্জার হতে পারেন।

উল্লেখ্য, আগামী ১০ সেপ্টেম্বর সংযুক্ত আরব আমিরশাহীর বিরুদ্ধে ম্যাচ দিয়ে শুরু হবে ভারতের এশিয়া কাপ অভিযান। গ্রুপ ‘এ’-তে রয়েছে টিম ইন্ডিয়া। এই গ্রুপে ভারতের সঙ্গী পাকিস্তান, ওমান এবং সংযুক্ত আরব আমিরশাহী।